
КАЗУС
по  Закона за общинската собственост
             С решение на  Общинския съвет – Силистра  № 557,прието с протокол №16 от заседание на Общинския съвет проведено на 11.11. 2008 г.  и взето на основание чл. 21,ал. 1,т. 8 от ЗМСМА,чл. 14,ал. 7 във връзка с ал. 6 от Закона за общинската собственост и чл. 23,ал. 1 от НРПУРОИ е решено да се отдаде под наем за срок от 5 години на  търговско дружество „Туристически риболовен клуб „ гр. Силистра – язовир намиращ се в землището на гр. Силистра,местност „Чатал кулак „ за развиване на спортен риболов. С решението е прието,че наемната цена следва да се определи по т. 4 от Приложение №1 към общинската Наредба.

              Решението на ОбС е протестирано от прокурор при Окръжната прокуратура с искане за прогласяване на неговата нищожност. В протеста се твърди ,че решението на ОбС противоречи с материалноправните разпоредби на чл. 19 т. 4,б. „в „ от Закона за водите и чл. 13,ал. 1 ,т. 2 от Закона за концесиите,явяващи се специални спрямо общия Закон за общинската собственост, според който язовирите не могат да се отдават под наем по реда на чл. 14, ал. 7 от ЗОС,а могат да бъдат предмет единствено на концесия.
              Административния съд е приел ,че язовирът – предмет на оспорения административен акт  безспорно е публична общинска собственост и може да бъде предмет единствено на концесиониране. Приел е ,че решението на ОбС е издадено в нарушение на действащото материално право,със съществен порок,който води до нищожност на акта. Приел е,че процесния язовир е публична собственост и попада в категорията на имотите,които могат да бъдат отдавани само на концесия  защото ЗК е специален по отношение на Закона за общинската собственост.
ВЪПРОСИ:

1. Допустим ли е протеста на прокурора срещу решението на ОбС съобразно правилото на чл. 16 от АПК.

2. Кой правен субект, съобразно чл. 45 от ЗМСМА, може да оспорва по съдебен ред решението на ОбС.

3. В какъв случай намира приложение изменената разпоредба на чл. 14 ал. 7 от ЗОС.

4. Правилно ли е решението на административния съд с което е обявена нищожност на решението на ОбС. Какви са възприетите от законодателя,съдебната практика и правната доктрина основания за нищожност на административните актове.

Този документ е създаден в рамките на проект „Повишаване на компетентността на съдии, съдебни помощници и съдебни

служители от ВАС и административните съдилища”, Договор № 13-24-2/10.09.2013 г., финансиран от Оперативна програма

„Административен капацитет”, съфинансирана от Европейския съюз чрез Европейския социален фонд. 

